Hekke na Kruger deur betogers versperDie Paul Kruger-hek. Foto: http://greater.krugerpark.co.za/ Minstens twee hekke na die Krugerwildtuin was Dinsdag ontoeganklik weens mense wat teen swak dienslewering betoog op paaie wat na die wildtuin lei. William Mabasa, SANParke se woordvoerder, het in ŉ kort verklaring die betogings bevestig. “Gaste van die Kruger Nasionale Park word hiermee in kennis gestel dat die Paul Kruger- en Phabeni-hekke ontoeganklik is weens betogings op die R40 van Hazyview na die Paul Kruger-hek. Die hekke word tans afgesper,” lui die verklaring. “Die Numbi-hek is ook ontoeganklik weens betogings op die R538. Gaste word aanbeveel om tot verdere kennisgewing van alternatiewe roetes gebruik te maak, bv. die Malelane-hek, om die wildtuin binne te kom of te verlaat.” Dié betogings kom kort voor die skoolvakansie wat Woensdag begin.